text: Måling: DF gå med i en regering! 
  23 juni 2015 kl. 04.25
  Seks af ti danskere vil have Dansk Folkeparti til at indgå i en ny regering. Det viser en ny måling, som Gallup har lavet for Berlingske.
  Kravet - eller ønsket - bliver udtrykt selv hvis der må slækkes på en række af partiets ufravigelige krav.
  Undersøgelsen kommer mindre end en uge efter, at vælgerne gjorde Dansk Folkeparti til landets næststørste parti.
  Partiets formand, Kristian Thulesen Dahl, har hele tiden holdt fast i, at man ikke vil i regering for enhver pris. Efter valget opridsede Dansk Folkeparti fire ufravigelige krav - heriblandt øget grænsekontrol og en offentlig vækst på 0,8 procent - hvis man skal påtage sig regeringsansvaret.
  Weekendens bestræbelser på at samle en borgerlig flertalsregering løb ud i sandet for Lars Løkke Rasmussen (V), der nu har fået mandat til at samle en mindretalsregering.
  
  